b'\n_START_ARTICLE_\nGrad Lupoglav\n_START_PARAGRAPH_\nGrad Lupoglav (nem\xc5\xa1ko Mahrenfels), italijansko \xe2\x80\x9eLupogliano\xe2\x80\x9d) je bil srednjeve\xc5\xa1ki grad, ki je bil pozidan \xc5\xbee sredi 11. stoletja, se je nahajal nad zaselkom Mari\xc5\xa1ki\xc4\x87i, na strmem obronku \xc4\x8ci\xc4\x8darije, cca 1500 m vzhodno od naselja in ob\xc4\x8dine Lupoglav v severno vzhodnem delu Istre na ve\xc4\x8dstoletni bene\xc5\xa1ko-avstrijski meji. Grad je bil opu\xc5\xa1\xc4\x8den v drugi polovici 18. stoletja, danes o nekdanjem gradu pri\xc4\x8dajo skromne razvaline. Leta 1746 je namre\xc4\x8d njegov lastnik grof Brigido v ni\xc5\xbeini ob robu vasi (ob kasneje zgrajeni progi Diva\xc4\x8da-Pula) zgradil nov dvorec, ki je ravno tako v razvalinah.\n_START_SECTION_\nZgodovina\n_START_PARAGRAPH_\nLupoglavski grad je po vsej verjetnosti dal zgraditi neznan vazal frankovskih kraljev. Najstarej\xc5\xa1a omemba starega lupoglavskega gradu je v darovnici kralja Henrika IV. iz leta 1064 , v kateri istrskemu mejnemu grofu Ulriku Weimarskemu daruje neke posesti v Istri, med katerimi se omenja tudi grad Lompaga. Franc Kos je leta 1911 dokazoval, da je Lompaga bil izraz za Lupoglav.  Nato lastniki postanejo bavarske vojvode. Lupoglav je nosil razna imena: v nem\xc5\xa1kem jeziku Mahrenfels, Merinvuels, Mernfels. Pri omembi prvih slovanskih kolonistov leta 1100, oziroma v diplomah iz 1102, se pojavlja termin \xc2\xbbcastrum Mahrenfels\xc2\xab. V dokumentu iz leta 1112 je prvi\xc4\x8d imenovan s slovanskim/hrva\xc5\xa1kim imenom Lupoglav.  Leta 1111 je bavarski vojvoda Henrik grad in gospostvo podaril Oglejskemu patriarhu._NEWLINE_Nato se Lupoglav omenja v listini iz 13. julija 1264, ko je Oglejski patriarh Gregor Montelongo dal v fevd skupaj z drugimi posesti na Krasu in v Karniji Henriku I. pl. Pazinskemu. V tem dokumentu je omenjen kot \xc2\xbbcastrum Lupoglau\xc2\xab\xc2\xa0z vasjo, oziroma Ober Lupoglau, ljudsko imenovano Gorenja Vas. Grad je bil sredi\xc5\xa1\xc4\x8de Lupoglavskega gospostva, ki je obsegalo obmo\xc4\x8dje vasi Semi\xc4\x87a, Gorenje in Dolenje Vasi, Lesi\xc5\xa1\xc4\x8dine in Lupoglava, ter lo\xc4\x8dene posesti Krajcarbreg, Sutivanac, \xc5\xa0umber, Karbune in Tibole. Leta 1280 Henriku sledi sin Hainzelin (Anzio) pl. Pazinski. Hainzelin se v nekaterih dokumentih imenuje tudi Lupoglavski (von Mahrenfels). Po svoji sestri, ki je bila poro\xc4\x8dena z vitezom Otonom lastnikom gradu \xc5\xbdu\xc5\xbeemberk, je podedoval ta grad in ga leta 1295 prodal gori\xc5\xa1kemu grofu Albertu I._NEWLINE_Grad in gospostvo Lupoglav so okoli 1295 Lupoglavsko-Pazinski vitezi predali v last Gori\xc5\xa1kih grofov. Formiranje bodo\xc4\x8de Pazinske grofije se je pri\xc4\x8delo z daritvami vasi na tem obmo\xc4\x8dju Gori\xc5\xa1kim grofom. Tako je bil Lupoglav leta 1342 del posesti Alberta III. Gori\xc5\xa1kega in del Pazinske grofije. Izoblikovanje te grofije je za stoletja Istro razdelila med Avstrijo in Benetke. To pa je prineslo tudi \xc5\xa1tevilne mejne spore in \xc5\xa1tevilne vojne. _NEWLINE_Ko je Albert IV. Gori\xc5\xa1ki leta 1374 umrl, je Pazinska grofija in Lupoglav pre\xc5\xa1el v posest Habsbur\xc5\xbeanov, ki ga je istega leta podelila v fevd dru\xc5\xbeini pl. Eberstein iz Gorice. Ob koncu stoletja je ta rod izumrl po mo\xc5\xa1ki liniji. Tako je po smrti zadnje predstavnice rodu Ane Eberstein leta 1411 grad in gospostvo Lupoglav pridobil njen mo\xc5\xbe Gunter pl. Herberstein. Njegov naslednik leta 1421 je bil bratov sin Andrej pl. Herberstein, in leta 1442 njegov sin Jurij pl. Herberstein. Ta je umrl leta 1491 za mentalno boleznijo. Njega je nasledil \xc5\xbdiga pl. Herberstein iz Vipave, vendar je grad Lupoglav upravljal njegov starej\xc5\xa1i brat Ivan. Leta 1508 so grad zavzeli Bene\xc4\x8dani a ga je leta 1509 prevzel pod svojo komando \xc5\xbdiga pl. Herberstein. Herbersteini (trije bratje Ivan, \xc5\xbdiga in Viljem) so leta 1525 grad Lupoglav in vso ostalo posest v Istri prodali nadvojvodi Ferdinandu I. Avstrijskemu. _NEWLINE_Habsbur\xc5\xbeani so dve leti kasneje - leta 1527 Lupoglav prodali Petru Kru\xc5\xbei\xc4\x87u, kapitanu Klisa. Ko je ta leta 1537 padel v bitki s Turki ga je nasledila njegova \xc5\xbee vdova sestra Jelena. Ta je gospostvo in grad leta 1542 prodala grofom Banissa. Kasneje ga je pridobil Petrov nezakonski sin Ivan Kru\xc5\xbei\xc4\x87.  Ta je umrl leta 1576 in grad je pre\xc5\xa1el na njegovo vdovo Sinkovi\xc4\x87 in njenega sina iz prvega zakona. Naslednik Ivan Sinkovi\xc4\x87 je leta 1610 grad v celoti odkupil in v njem uredil enega od sede\xc5\xbeev za podporo njegovi vojski Uskokov. Med vojno 1616 je umrl. Njegova h\xc4\x8di Antonija se je poro\xc4\x8dila z Giambattista Marchesetti-jem, ki je gospodaril nad Lupoglavom do 1626, ko je bil prodan Janezu Henriku princu Eggenbergu. Njegov sin je leta 1634 grad prodal baronu Pompeju I Brigido iz Trsta. Rod baronov Brigido je stari grad Lupoglav prepustil v ru\xc5\xa1evine in ob robu vasi na ravnini zgradil nov dvorec. Ohranjen je bil \xc5\xa1e v drugi polovici 17. stoletja, kar dokazuje risba barona Valvazorja iz okoli leta 1680, in od katerega so danes vidne le skromne ru\xc5\xa1evine. Nasledniki te dru\xc5\xbeine so bili lastniki dvorca in gospostva do 1883 ko je bila posest prodana Toma\xc5\xbeu Sottocorona iz Vodnjana.\n_START_SECTION_\nZanimivosti - legende\n_START_PARAGRAPH_\nAna Eberstein je kot zadnja dedinja in lastnica Lupoglava iz te rodbine postala vdova pri nepolnih 22-tih letih. \xc5\xa0ir\xc5\xa1e znani \xc5\xa1tajerski vitez Ernest Lobmig je zaprosil mladega pazinskega glavarja (kapitana) Gunterja Herbersteina, da v njegovem imenu Ano zaprosi za roko. Ko pa je videl mlado gradi\xc5\xa1\xc4\x8danko, ga je tako prevzela, da jo je za roko zaprosil sam. Ana je to sprejela in kmalu sta se poro\xc4\x8dila. U\xc5\xbealjeni vitez Lobming je dan po poroki zavzel grad v katerem je bila svadba in mladoporo\xc4\x8denca odvedel na grad Eppenstein, kjer ju je imel ve\xc4\x8d mesecev v ujetni\xc5\xa1tvu. Na pritisk avstrijskega vojvode Ernesta jih je nato moral izpustiti. _NEWLINE__NEWLINE_Iz avstrijsko-bene\xc5\xa1ke vojne je iz leta 1510 znana epizoda, da je poveljnik avstrijske konjenice \xc5\xbdiga Herberstein na dru\xc5\xbeinski grad Lupoglav dobil vest, da Bene\xc4\x8dani oblegajo trdnjavo Pazin. Namesto, da bi odjezdil v Gradec po pomo\xc4\x8d, se je odlo\xc4\x8dil za napad iz Lupoglava s svojimi 14 konjeniki. Prebil je obro\xc4\x8d bene\xc4\x8danov in konsolidiral obrambo Pazina in tako prepre\xc4\x8dil, da bi Pazin prvi\xc4\x8d padel v bene\xc5\xa1ke roke.'